Document ID: 32005D0470

KOMMISSIONENS AFGØRELSE
af 24. juni 2005
om afslutning af undersøgelsesproceduren vedrørende piratkopiering af EF-båndoptagelser i Thailand og virkningerne for Fællesskabets handel med båndoptagelser
(2005/470/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi (1), særlig artikel 11, stk. 1, og
ud fra følgende betragtninger:
(1)
Kommissionen modtog den 5. juni 1991 en klage i henhold til Rådets forordning (EØF) nr. 2641/84 af 17. september 1984 om styrkelse af den fælles handelspolitik, særlig med hensyn til beskyttelse mod uretmæssig handelspraksis (2) fra det europæiske kontor for IFPI (International Federation of the Phonographic Industry), som repræsenterer næsten alle producenter af båndoptagelser i Fællesskabet.
(2)
Det blev hævdet i klagen, at piratkopiering af EF-båndoptagelser fandt sted i stor målestok i Thailand, og at denne piratkopiering forvoldte den pågældende EF-erhvervsgren skade og særlig påvirkede eksporten af EF-båndoptagelser til Thailand og andre tredjelande.
(3)
Kommissionen fastslog, at klagen indeholdt tilstrækkelige beviser til at berettige iværksættelsen af en undersøgelsesprocedure. Der blev offentliggjort en meddelelse herom i De Europæiske Fællesskabers Tidende (3).
(4)
Efter at proceduren var blevet indledt, iværksatte Kommissionen en undersøgelse af de faktiske og retlige forhold og fremlagde den 20. februar 1992 sin undersøgelsesrapport for det rådgivende udvalg. Det fremgik af rapporten, at piratkopiering af båndoptagelser (internationalt repertoire) sandsynligvis havde andraget 90 % i referenceperioden, især fordi de thailandske myndigheder ikke var i stand til at håndhæve den daværende thailandske copyrightlovgivning, og at dette havde påført EF-erhvervsgrenen væsentlig skade, specielt i form af salgsnedgang på det thailandske marked (såvel som på visse andre tredjelandsmarkeder).
(5)
Kommissionen afholdt derefter konsultationer med de thailandske myndigheder med det resultat, at den thailandske regering i september 1992 forpligtede sig til at sikre, at piratkopiering af EF-båndoptagelser blev reduceret til ubetydelige mængder inden for det kortest mulige tidsrum og i første omgang blev kraftigt reduceret inden for et år. Den nye thailandske copyrightlov trådte i kraft den 21. marts 1995. Den indførte adskillige bestemmelser, der skulle gøre det lettere at gribe ind over for piratkopister, og som havde den nødvendige afskrækkende virkning over for såvel potentielle som eksisterende overtrædere, bl.a. i form af langt højere bødestraffe. Ved Kommissionens afgørelse 96/40/EF (4) blev det under disse omstændigheder besluttet at suspendere undersøgelsesproceduren, men fortsat føre nøje kontrol med forholdene.
(6)
Kommissionen gennemførte endnu en undersøgelse af de faktiske og retlige forhold og fremlagde den 29. maj 2002, den 13. oktober 2003 og den 29. juni 2004 tre undersøgelsesrapporter for det rådgivende udvalg. Det fremgår af rapporterne, at Thailand har taget forholdsregler til effektivt at nedbringe piratkopieringen af båndoptagelser: Det thailandske parlament har således vedtaget en lov om optiske medier, håndhævelsesforanstaltningerne over for piratkopister af musik er blevet styrket, der er etableret et tættere samarbejde mellem de forskellige thailandske myndigheder, der er involveret i bekæmpelsen af denne form for piratkopiering, og mellem de thailandske myndigheder og erhvervssammenslutninger inden for musikindustrien, og der er blevet afholdt kampagner for at gøre forbrugerne opmærksomme på de negative virkninger af piratkopiering.
(7)
På trods af disse initiativer er piratkopiering af båndoptagelser (internationalt repertoire) stadig et alvorligt problem i Thailand, og der eksporteres fortsat et betydeligt antal båndoptagelser til Fællesskabet. Disse vedvarende problemer vil imidlertid kunne løses bedre inden for andre rammer end ved en undersøgelse i henhold til forordning (EF) nr. 3286/94.
(8)
Man bør kunne opnå bedre resultater med bekæmpelsen af piratkopieringer af EF-båndoptagelser i Thailand inden for de permanente bilaterale og regionale samarbejdsordninger mellem Thailand og Fællesskabet.
(9)
Der kan også udvikles foranstaltninger til bekæmpelse af piratkopiering inden for en bilateral partnerskabs- og samarbejdsaftale mellem Thailand og Fællesskabet.
(10)
Fællesskabet kan også forsætte med at støtte de thailandske myndigheders tekniske kapacitet til at bekæmpe piratkopiering af båndoptagelser ved finansielle støtteprogrammer.
(11)
Thailands bestræbelser for at løse problemet med piratkopiering af EF-båndoptagelser kan overvåges ved hjælp af de strukturer, der er foreslået i Kommissionens meddelelse om en strategi for håndhævelse af intellektuelle ejendomsrettigheder i tredjelande (5).
(12)
Det er derfor hensigtsmæssigt at afslutte undersøgelsesproceduren.
(13)
De i denne afgørelse fastsatte foranstaltninger er i overensstemmelse med udtalelse fra det rådgivende udvalg -
TRUFFET FØLGENDE AFGØRELSE:
Eneste artikel
Undersøgelsesproceduren vedrørende piratkopiering af EF-båndoptagelser i Thailand og virkningerne for Fællesskabets handel med båndoptagelser afsluttes herved.
Udfærdiget i Bruxelles, den 24. juni 2005.

Labels: 4
7
3
12
18